b'\n_START_ARTICLE_\nBenben\n_START_PARAGRAPH_\nBenben je bil gri\xc4\x8d, ki se je dvignil iz prvobitnih voda Nu, na katerega se je po  heliopolski razli\xc4\x8dici mita o nastanku sveta naselil  bog stvarnik Atum. Benben ali piramidion  je tudi vr\xc5\xa1ni kamen egip\xc4\x8danske piramide ali obeliska.\n_START_SECTION_\nPrvobitni gri\xc4\x8d\n_START_PARAGRAPH_\nV piramidnih besedilih, na primer v izjavah 587 in 600, se sam Atum v\xc4\x8dasih imenuje  \xc2\xbbgri\xc4\x8d\xc2\xab. V njih je re\xc4\x8deno, da se je spremenil v majhno piramido v Heliopolisu (egip\xc4\x8dansko Annu ali Iunu), v katero se je naselil. V drugih mestih so razvili lastne mite o prvobitnem gri\xc4\x8du. V Memfisu je bil poosebljenje prvobitnega gri\xc4\x8da Tatenen,  bog zemlje in stvarnik vseh stvari v obliki hrane in \xc5\xbeivil, bo\xc5\xbeanskih daritev in vseh drugih dobrin.\n_START_SECTION_\nKamen\n_START_PARAGRAPH_\nKamen benben, imenovan po Atunovemu gri\xc4\x8du, je bil svet kamen v Rajevem templju v Heliopolisu (egip\xc4\x8dansko Annu ali Iunu). Stal je na mestu, kamor so padli prvi jutranji son\xc4\x8dni \xc5\xbearki.  Domneva se,  da je bil prototip kasnej\xc5\xa1ih obeliskov in vr\xc5\xa1nega kamna velikih piramid. Kot vr\xc5\xa1ni kamen se imenuje tudi piramidion. Piramidioni so bili verjetno pozla\xc4\x8deni, da so se svetili v son\xc4\x8dni svetlobi. Veliko benbenov, pogosto popisanih in poslikanih, je v razli\xc4\x8dnih muzejih po celem svetu._NEWLINE_V Heliopolisu so \xc4\x8dastili tudi feniksa, pti\xc4\x8da Benuja, za katerega so verjeli, da \xc5\xbeivi v Benbenu ali na sveti vrbi. Izrek 600 v \xc2\xa7 1652 piramidnih besedil govori o Atumu kot \xc2\xbbti vzide\xc5\xa1 kot Benben v Benujevem dvorcu v Heliopolisu\xc2\xab.\n_START_SECTION_\nZgodovinski razvoj\n_START_PARAGRAPH_\nBenben se je od samega za\xc4\x8detka upodabljal na dva na\xc4\x8dina: kot koni\xc4\x8dasto piramidasto telo, ki je verjetno postalo model za kasnej\xc5\xa1e piramide in obeliske,  ali kot na vrhu zaobljeno telo. Iz slednjega je verjetno izviral benben kot prostostoje\xc4\x8d votivni objekt in predmet \xc4\x8da\xc5\xa1\xc4\x8denja._NEWLINE_V obdobju Pete dinastije (zgodnje 25. stoletje-sredina 24. stoletja pr. n. \xc5\xa1t.) se je upodabljanje benbena formaliziralo v \xc4\x8dokat obelisk. V  Srednjem kraljestvu (okoli 2055-okoli 1650 pr. n. \xc5\xa1t.) se je iz njega razvil dolg vitek obelisk. _NEWLINE_V grobnici glavnega Amonovega sve\xc4\x8denika Panehesija iz amarnskega obdobja je benben oblikovan kot velika stela z zaobljenim vrhom, stoje\xc4\x8da na dvignjenem podstavku.'